Na osnovu čl. 35. i 37. Zakona o izvršavanju Budžeta Federacije Bosne i Hercegovine za 2018. godinu („Službene novine Federacije BiH'', broj 5/18), na prijedlog federalne ministrice obrazovanja i nauke, Vlada Federacije Bosne i Hercegovine na svojoj 108 sjednici, održanoj 21.3. 2018. godine, d o n o s i

**O D L U K U
O USVAJANjU PROGRAMA UTROŠKA SREDSTAVA S KRITERIJIMA
RASPODJELE SREDSTAVA TEKUĆIH TRANSFERA UTVRĐENIH
BUDžETOM FEDERACIJE BOSNE I HERCEGOVINE ZA 2018. GODINU
FEDERALNOG MINISTARSTVA OBRAZOVANjA I NAUKE**

**I**

Usvaja se Program utroška sredstava za: „Transfer za implementaciju Bolonjskog procesa“, ekonomski kod 6141; „Transfer za finansiranje obrazovanja“, ekonomski kod 6141; „Transfer za finansiranje studentskog standarda“, ekonomski kod 6141; „Transfer za Fond za studentske zajmove“, ekonomski kod 6143; „Transfer za oblast nauke od značaja za Federaciju BiH“, ekonomski kod 6143 i „Transfer za institucije nauke i podsticaj NiR od značaja za Federaciju BiH“, ekonomski kod 6143; i **„Transfer za institucije nauke i kulture od značaja za BiH“**, ekonomski kod 6143; s kriterijima raspodjele sredstava tekućih transfera Federalnog ministarstva obrazovanja i nauke, utvrđenih u razdjelu 54. Budžeta Federacije Bosne i Hercegovine za 2018. godinu („Službene novine Federacije BiH“, broj 5/18), kako slijedi:

**P R O G R A M
UTROŠKA SREDSTAVA S KRITERIJIMA
RASPODJELE SREDSTAVA TEKUĆIH TRANSFERA UTVRĐENIH
BUDžETOM FEDERACIJE BOSNE I HERCEGOVINE ZA 2018. GODINU**

**1. PROGRAM RASPODJELE SREDSTAVA TRANSFERA ZA IMPLEMENTACIJU BOLONjSKOG PROCESA U IZNOSU OD 250.000,00 KM**

|  |  |  |  |
| --- | --- | --- | --- |
| R.br. | Naziv programa | Korisnik sredstava | Visina sredstava |
| 1. | Podrška realizaciji programa međunarodne akademske i studentske mobilnosti i razmjene  | Učesnici u programima akademske i studentske mobilnosti i razmjene kroz multilateralnu i bilateralnu saradnju i Fondacija za mobilnost studenata i nastavnika Federacije Bosne i Hercegovine | 237.500,00 |
| 2. | Sufinansiranje rada Fondacije za mobilnost studenata i nastavnika Federacije Bosne i Hercegovine | Fondacija za mobilnost studenata i nastavnika Federacije Bosne i Hercegovine |
| 3. | Podrška javnim visokoškolskim ustanovama za projekte osiguranja kvaliteta i projekte povezivanja s potrebama tržišta rada | Javne visokoškolske ustanove  |

1. **Podrška realizaciji programa međunarodne akademske i studentske mobilnosti i razmjene**

**Kriteriji za raspodjelu sredstava:**

* Multilateralna saradnja i sporazumi u oblasti visokog obrazovanja (CEEPUS itd.) i
* Bilateralna saradnja i sporazumi u oblasti visokog obrazovanja:
1. potpisan sporazum o međunarodnoj saradnji u oblasti akademske i studentske mobilnosti i razmjene, odnosno visokog obrazovanja na državnom ili institucionalnom nivou,
2. značaj programa mobilnosti i razmjene za Federaciju Bosne i Hercegovine.

Finansijska podrška dodjeljivat će se odlukom federalne ministrice obrazovanja i nauke, na prijedlog posebno formirane komisije i Stručnog kolegija Ministarstva, na osnovu primljenih zahtjeva korisnika sredstava s kojima će biti potpisan ugovor.

1. **Sufinansiranje Fondacije za mobilnost studenata i nastavnika Federacije Bosne i Hercegovine**

**Kriteriji za raspodjelu sredstava:**

* Sredstva se dodjeljuju na osnovu Odluke o osnivanju Fondacije za mobilnost studenata i nastavnika Federacije BiH („Službene novine Federacije BiH“, broj: 34/17);
* Sredstvima doznačenim Fondaciji za mobilnost studenata i nastavnika Federacije BiH (u daljem tekstu: Fondacija) treba biti ostvarena podrška realizaciji programa međunarodne akademske i studentske mobilnosti i razmjene, podsticanje i stimuliranje mobilnosti studenata i nastavnika, razvoj i unapređenja oblasti visokog obrazovanja, a naročito:
* podrška provedbi programa EU;
* podrška provedbi bilateralnih i multilateralnih međunarodnih sporazuma i protokola o saradnji u oblasti visokog obrazovanja;
* podrška osnivanju studija na stranim jezicima na javnim visokoškolskim ustanovama u Federaciji Bosne i Hercegovine;
* podrška osnivanju i radu komercijalno održivih ljetnih škola;
* podrška projektima internacionalizacije i poboljšanju kvaliteta visokog obrazovanja;
* podrška obavljanju studentske prakse u inostranstvu;
* podrška studentskoj mobilnosti domaćih studenata;
* podrška studentskoj mobilnosti stranih studenata;
* podrška mobilnosti domaćeg nastavnog osoblja;
* podrška mobilnosti stranog nastavnog osoblja;
* podrška školovanju deficitarnog nastavnog kadra s javnih visokoškolskih ustanova u Federaciji BiH. Fond, odnosno njegov Upravni odbor, dužan je donijeti program rada i finansijski plan za 2018. godinu, na koji saglasnost daje Vlada Federacije BiH;
* Nadzor nad korištenjem i raspodjelom sredstava Fondacije vrše Federalno ministarstvo obrazovanja i nauke i Federalno ministarstvo finansija.

Finansijska podrška dodjeljivat će se odlukom federalne ministrice obrazovanja i nauke, na prijedlog posebno formirane komisije i Stručnog kolegija Ministarstva, a na osnovu primljenih zahtjeva korisnika sredstava s kojima će biti potpisani ugovori.

1. **Podrška javnim visokoškolskim ustanovama za projekte osiguranja kvaliteta i projekte povezivanja s potrebama tržišta rada**

**Kriteriji za raspodjelu sredstava:**

* Sredstva za sve javne visokoškolske ustanove (univerzitete) bit će dodijeljena linearno u jednakim iznosima;
* Sredstva će se dodjeljivati na osnovu ugovora koje će Federalno ministarstvo obrazovanja i nauke potpisati sa korisnicima sredstava u četvrtom kvartalu 2018. godine;
* Nadležna tijela korisnika sredstava samostalno, u skladu sa vlastitim strateškim opredjeljenjima i razvojnim potrebama u 2018. godini te zakonskim propisima i specifičnostima svakog od navedenih programa odlučuju o utrošku dodijeljenih sredstava;
* Sredstva se mogu namjenski utrošiti za projekte osiguranja kvaliteta studijskih programa i projekte povezivanja s potrebama tržišta rada, a koji su od značaja su za implementaciju Bolonjskog procesa i usklađeni s prioritetima *Strateških pravaca razvoja visokog obrazovanja u Federaciji BiH za period 2012-2022. godina* i *Reformskom agendom za BiH za period 2015-2018. godina,* što će biti definirano ugovorom. Korisnici sredstava će podnijeti zbirni izvještaj s dokazima o namjenskom utrošku sredstava i ostvarenim efektima ulaganja.
* Dodijeljena sredstva se ne mogu koristiti za finansiranje plaća i naknada zaposlenih ili spoljnih saradnika, isplatu honorara i sličnih naknada, odnosno pokriće režijskih i drugih troškova koji proističu iz redovnog poslovanja ustanove.

Finansijska podrška dodjeljivat će se odlukom federalne ministrice obrazovanja i nauke, na prijedlog posebno formirane komisije i Stručnog kolegija Ministarstva, a na osnovu primljenih zahtjeva javnih visokoškolskih ustanova u Federaciji BiH.

|  |  |  |  |
| --- | --- | --- | --- |
| R.br. | Naziv programa | Korisnik sredstava | Visina sredstava |
| 4. | Sredstva rezervi u oblasti implementacije Bolonjskog procesa | Javne visokoškolske ustanove  | 12.500,00 |

1. **Sredstva rezervi u oblasti implementacije Bolonjskog procesa**

**Kriteriji za raspodjelu sredstava rezervi:**

* Podrška projektima koji nisu obuhvaćeni, odnosno predviđeni navedenim programima, a od značaja su za implementaciju Bolonjskog procesa i *Strateških pravaca razvoja visokog obrazovanja u Federaciji BiH za period 2012-2022. godina*;
* Podrška projektima čijim će finansiranjem biti ostvarena regionalna zastupljenost.

Sredstva rezervi u oblasti implementacije Bolonjskog procesna dodjeljuje federalna ministrica obrazovanja i nauke svojom odlukom, na prijedlog Sektora za visoko obrazovanje.

**2. PROGRAM RASPODJELE SREDSTAVA TRANSFERA ZA FINANSIRANjE OBRAZOVANjA U IZNOSU OD 1.875.000,00 KM**

|  |  |  |  |
| --- | --- | --- | --- |
| R.br. | Naziv programa | Korisnik sredstava | Visina sredstava |
| 1. | Nabavka besplatnih udžbenika | Učenici petih razreda devetogodišnje osnovne škole, prvenstveno oni koji su u stanju socijalne potrebe | 697.000,00 |
| 2. | Realizacija Javnog konkursa za pribavljanje rukopisa udžbenika geografije za 9. razred devetogodišnje osnovne škole | Članovi Stručnog tima recenzenata za stručnu ocjenu rukopisa udžbenika geografije za 9. razred devetogodišnje osnovne škole, kao i članovi Stručne komisije za razmatranje prigovora na Izvještaj o recenziranju rukopisa udžbenika geografije za 9. razred devetogodišnje osnovne škole |
| 3. | Podrška projektima poboljšanja kvaliteta praktične nastave u srednjem obrazovanju | Javne srednje stručne i javne srednje tehničke škole  |

* + - 1. **Nabavka besplatnih udžbenika**

**Kriteriji za raspodjelu sredstava:**

* Nabavka besplatnih udžbenika za učenike petih razreda devetogodišnjeg osnovnog obrazovanja, prvenstveno za one koji su u stanju socijalne potrebe na području cijele Federacije BiH, odnosno svih deset kantona;
* Nabavka besplatnih udžbenika će se realizirati u saradnji sa kantonalnim ministarstvima nadležnim za oblast obrazovanja;
* Sredstva za realizaciju ovog projekta će se uplatiti kantonalnim ministarstvima nadležnim za oblast obrazovanja;
* Kantonalna ministarstva će, u skladu sa dodijeljenim sredstvima, pravovremeno izvršiti nabavku udžbenika od ovlaštenih izdavačkih kuća te izvršiti distribuciju istih učenicima petih razreda devetogodišnje osnovne škole, prvenstveno onim koji su u stanju socijalne potrebe;
* Visina dodijeljenih sredstava će se odrediti uzimajući u obzir broj učenika koji će pohađati peti razred osnovne škole u školskoj 2018/2019. godini te socijalno-ekonomsko stanje kantona, kao korektivni faktor povećanja pripadajućih sredstava izračunatih na osnovu ukupnog broja učenika (Bosansko-podrinjski kanton Goražde, Posavski kanton i Kanton 10);
* Sa kantonalnim ministarstvima nadležnim za oblast obrazovanja će se sklopiti ugovori o realizaciji projekta nabavke besplatnih udžbenika za učenike petih razreda devetogodišnjeg osnovnog obrazovanja, prvenstveno za one koji su u stanju socijalne potrebe;
* Kantonalna ministarstva nadležna za oblast obrazovanja koja ne prihvate realizaciju projekta nabavke besplatnih udžbenika za učenike petih razreda devetogodišnjeg osnovnog obrazovanja, prvenstveno za one koji su u stanju socijalne potrebe, odnosno ne prihvate sklapanje ugovora iz prethodnog stava, bit će izuzeta iz raspodjele sredstava.
	+ - 1. **Realizacija Javnog konkursa za pribavljanje rukopisa udžbenika geografije za 9. razred devetogodišnje osnovne škole**

**Kriteriji za raspodjelu sredstava:**

* Koordinacija ministara obrazovanja i nauke u Federaciji BiH je 15. 1. 2018. godine raspisala Javni konkurs za pribavljanje rukopisa udžbenika geografije za 9. razred devetogodišnje osnovne škole;
* Koordinacija ministara obrazovanja i nauke u Federaciji BiH imenuje, na osnovu prijedloga kantonalnih ministarstava nadležnih za obrazovanje, članove Stručnog tima recenzenata za stručnu ocjenu rukopisa udžbenika geografije za 9. razred devetogodišnje osnovne škole, kao i članove Stručne komisije za razmatranje prigovora na Izvještaj o recenziranju rukopisa udžbenika geografije za 9. razred devetogodišnje osnovne škole;
* Imenovani članovi Stručnog tima recenzenata za stručnu ocjenu rukopisa udžbenika geografije za 9. razred devetogodišnje osnovne škole moraju imati najmanje pet godina iskustva;
* Članovi Stručnog tima recenzenata za stručnu ocjenu rukopisa udžbenika geografije za 9. razred devetogodišnje osnovne škole se obavezuju da će izvršiti stručnu ocjenu rukopisa udžbenika u roku od 30 dana od dana potpisivanja ugovora o djelu;
* Ugovori o djelu se potpisuju sa članovima Stručnog tima recenzenata za stručnu ocjenu rukopisa udžbenika geografije za 9. razred devetogodišnje osnovne škole koji vrše stručnu ocjenu rukopisa udžbenika dostavljenih na Javni konkurs;
* Imenovani članovi Stručne komisije za razmatranje prigovora na Izvještaj o recenziranju rukopisa udžbenika geografije za 9. razred devetogodišnje osnovne škole moraju imati najmanje deset godina radnog iskustva u nastavi;
* Članovi Stručne komisije za razmatranje prigovora na Izvještaj o recenziranju rukopisa udžbenika geografije za 9. razred devetogodišnje osnovne škole se obavezuju da će dostaviti Koordinaciji ministara obrazovanja i nauke u Federaciji BiH svoje mišljenje u roku od 15 dana od dana potpisivanja ugovora o djelu;
* Ugovori o djelu se potpisuju sa članovima Stručne komisije za razmatranje prigovora na Izvještaj o recenziranju rukopisa udžbenika geografije za 9. razred devetogodišnje osnovne škole, čije Mišljenje mora sadržavati odgovore na sve aspekte prigovora i svoj obrazloženi prijedlog mjera koje će poduzeti Koordinacija ministara obrazovanja i nauke u Federaciji BiH.
	+ - 1. **Podrška projektima poboljšanja kvaliteta praktične nastave u srednjem obrazovanju**

**Kriteriji za raspodjelu sredstava:**

Ovaj program odnosi se na poboljšanje kvaliteta praktične nastave u javnim srednjim stručnim i javnim srednjim tehničkim školama u skladu sa potrebama tržišta rada kroz poboljšanje uslova za izvođenje praktične nastave u kabinetima praktične nastave.

Raspodjela sredstava će se izvršiti na osnovu prijedloga kantonalnih ministarstava nadležnih za oblast obrazovanja u Federaciji BiH. Kantonalna ministarstva nadležna za oblast obrazovanja su dužna Federalnom ministarstvu obrazovanja i nauke predložiti do tri projekta opremanja kabineta praktične nastave u odabranim javnim srednjim stručnim i javnim srednjim tehničkim školama na osnovu sljedećih kriterija:

* Kvalitet projektnog prijedloga sa aspekta metodologije izrade, odnosno jasno definiranih ciljeva i metoda provođenja projektnih aktivnosti;
* Precizno definirane ciljne grupe i broj korisnika projekta;
* Detaljno obrazloženje načina na koji će realizacija projekta uticati na povećanje kvaliteta praktične nastave i povećanje kompetencija učenika za uspješnu kasniju integraciju na tržište rada;
* Detaljno obrazloženje načina na koji će se osigurati održivost projekta;
* Detaljno razrađen budžet za realizaciju projekta, odnosno učešća drugih finansijera ili učesnika u finansiranju projekta (vlastita sredstva, donacija, sredstva iz budžeta Federacije BiH, sredstva iz budžeta jedinica lokalne samouprave i drugih sredstava). Sve stavke u budžetu su relevantne za realizaciju aktivnosti navedenih u projektnom prijedlogu.

Program je namijenjen za pružanje podrške javnim srednjim stručnim i javnim srednjim tehničkim školama za poboljšanje uslova za izvođenje praktične nastave.

Sredstva dodijeljena iz ovog programa se mogu koristiti za nabavku opreme za kabinete praktične nastave koja će poboljšati kompetencije učenika za rad u zanimanju za koje se obrazuju u srednjoj školi.

Maksimalan iznos sredstava koja Federalno ministarstvo obrazovanja i nauke dodjeljuje po kantonu za realizaciju odobrenih projekata (maksimalno tri) je 12.000,00 KM.

|  |  |  |  |
| --- | --- | --- | --- |
| R.br. | Naziv programa | Korisnik sredstava | Visina sredstava |
| 4. | Podrška projektima poboljšanja inkluzivnosti predškolskog i osnovnog obrazovanja | Javne predškolske ustanove, javne osnovne škole, nevladine organizacije u saradnji sa javnim odgojno-obrazovnim ustanovama  | 725.000,00 |
| 5. | Podrška projektima angažiranja Rom medijatora radi povećanja obuhvata i redovnog pohađanja osnovnog obrazovanja djece romske nacionalnosti | Javne osnovne škole, nevladine organizacije u saradnji sa javnim osnovnim školama |
| 6. | Podrška programima obuke, stručnog osposobljavanja i usavršavanja odraslih osoba s fokusom na žene radi lakše integracije na tržište rada | Javne srednje škole, nevladine organizacije u saradnji sa javnim odgojno-obrazovnim ustanovama |
| 7. | Podrška OŠ „Vladislav Skarić” Sarajevo i OŠ „1. mart" u Jelahu za održavanje instruktivne nastave | Nastavnici angažirani za izvođenje instruktivne nastave i učenici  |
| 8. | Podrška najboljim učenicima javnih osnovnih i javnih srednjih škola u Federaciji BiH | Najbolji učenici javnih osnovnih i javnih srednjih škola, poduzeća i druga lica za troškove organizacije manifestacije |

* + - 1. **Podrška projektima poboljšanja inkluzivnosti predškolskog i osnovnog obrazovanja**

**Kriteriji za raspodjelu sredstava:**

* Kvalitet ponuđenog projekta poboljšanja inkluzivnosti predškolskog i osnovnog obrazovanja, sa aspekta metodologije izrade, odnosno jasno definiranih ciljeva i metoda provođenja projektnih aktivnosti;
* Precizno definirane ciljne grupe i broj korisnika projekta;
* Dostignuti nivo ili afirmacija individualnog pristupa svakom djetetu u skladu sa njegovim potrebama i mogućnostima;
* Kvalitet sadržaja projekta, odnosno detaljno obrazloženje potrebe za realizacijom projekta sa aspekta predviđenih odgojno-obrazovnih i socijalnih učinaka;
* Povezanost predloženog projekta i programa sa prethodnim aktivnostima, odnosno postignuti rezultati u prethodnom periodu;
* Ukoliko je aplikant nevladina organizacija, potrebno je dostaviti saglasnost škole kojom se potvrđuje spremnost škole na saradnju u provođenju projekta;
* Detaljno razrađen budžet sa jasno navedenim izvorima finansiranja (vlastita sredstva, donacija, sredstva iz budžeta Federacije BiH, sredstva iz budžeta jedinica lokalne samouprave i druga sredstva). Sve stavke u budžetu su relevantne za realizaciju odgojno-obrazovnih aktivnosti navedenih u projektnom prijedlogu, a iznos stavki u budžetu je realno utvrđen na osnovu broja korisnika projekta ili vrste i složenosti poteškoća u razvoju korisnika projekta;
* Kod projekata edukacije nastavnika, prednost prilikom odabira će se dati projektima koji imaju za cilj razvoj praktičnih vještina za rad sa učenicima s poteškoćama u razvoju;
* Kod projekata koji uključuju angažiranje asistenata u nastavi, prednost će se dati projektima koji predviđaju angažiranje kvalificiranog kadra za rad sa djecom s poteškoćama u razvoju i predviđaju načine za održivost projekta.

Podrška projektima poboljšanja inkluzivnosti predškolskog i osnovnog obrazovanja planira se realizirati kroz podršku javnim predškolskim ustanovama, javnim osnovnim školama i nevladinim organizacijama koje realiziraju projekat u saradnji sa javnim odgojno-obrazovnim ustanovama, podršku nabavci savremenih didaktičkih sredstava ili odgovarajuće stručne literature za nastavnike te podsticaj edukaciji nastavnika i stručnih saradnika u odgojno-obrazovnim ustanovama, angažiranju asistenata u nastavi za podršku učenicima s poteškoćama u razvoju, organizaciji dopunske nastave i dr.

Projekti koje odobri Federalno ministarstvo obrazovanja i nauke bit će podržani u maksimalnoj vrijednosti do 7.000,00 KM.

* + - 1. **Podrška projektima angažiranja Rom medijatora radi povećanja obuhvata i redovnog pohađanja osnovnog obrazovanja djece romske nacionalnosti**

**Kriteriji za raspodjelu sredstava:**

* Kvalitet ponuđenog projekta angažiranja Rom medijatora sa aspekta metodologije izrade, odnosno jasno definiranih ciljeva i metoda provođenja projektnih aktivnosti;
* Precizno definiran opis poslova Rom medijatora (npr. poslovi medijacije u romskim zajednicama; uspostavljanje inicijalnih kontakata sa romskim porodicama čija djeca nisu upisana u osnovnu školu iako su školski obveznici; kontinuirana saradnja sa roditeljima i jačanje partnerstva sa porodicama provođenje preventivnih i drugih aktivnosti s ciljem osiguranja redovnog pohađanja nastave učenika romske nacionalnosti; podrška nastavnicima u realizaciji nastave i učenicima romske nacionalnosti u savladavanju školskih obaveza i dr.) i uslovi za angažiranje Rom medijatora (npr. stručna sprema, iskustvo u radu sa romskim zajednicama, poznavanje romskog jezika ...);
* Precizno definirane ciljne grupe i broj korisnika projekta;
* Detaljno obrazloženje načina na koji će angažiranje Rom medijatora doprinijeti povećanju broja djece romske nacionalnosti koji na vrijeme upisuju osnovnu školu, redovno pohađaju nastavu i uspješno završavaju osnovno obrazovanje;
* Jasno navedeni očekivani rezultati projekta u smislu povećanja broja djece romske nacionalnosti koji upisuju školu i redovno pohađaju nastavu, smanjenje broja učenika koji napuštaju obrazovanje (navedeni brojčani indikatori) te poboljšanje uspjeha školovanja učenika romske nacionalnosti;
* Ukoliko je *aplikant* nevladina organizacija, potrebno je dostaviti saglasnost škole kojom se potvrđuje spremnost škole na saradnju u provođenju projekta;
* Detaljno razrađen budžet sa jasno navedenim izvorima finansiranja (vlastita sredstva, donacija, sredstva iz budžeta Federacije BiH, sredstva iz budžeta jedinica lokalne samouprave i druga sredstva). Sve stavke u budžetu su relevantne za realizaciju odgojno-obrazovnih aktivnosti navedenih u projektnom prijedlogu;
* Vrijeme provođenja projekta.

Ovaj program je namijenjen javnim osnovnim školama koje u svom upisnom području imaju djecu romske nacionalnosti ili nevladinim organizacijama koje planiraju realizirati projekat u saradnji sa određenom javnom osnovnom školom, a koje planiraju angažirati saradnika Rom medijatora kako bi povećali broj djece romske nacionalnosti koja upisuju, redovno pohađaju i uspješno završavaju osnovno obrazovanje.

Projekti koje odobri Federalno ministarstvo obrazovanja i nauke bit će podržani u maksimalnoj vrijednosti do 6.000,00 KM.

* + - 1. **Podrška programima obuke, stručnog osposobljavanja i usavršavanja odraslih osoba s fokusom na žene radi lakše integracije na tržište rada**

**Kriteriji za raspodjelu sredstava:**

Svrha programa jeste unapređenje vještina i kompetencija odraslih osoba s fokusom na žene kroz programe obuke, stručnog osposobljavanja ili stručnog usavršavanja radi njihove lakše integracije na tržište rada.

Kriteriji za bodovanje pristiglih projekata u okviru ovog programa su:

* Kvalitet ponuđenog projekta sa aspekta metodologije izrade, odnosno jasno definiranih ciljeva i metoda provođenja projektnih aktivnosti;
* Precizno definirane ciljne grupe i broj korisnika projekta;
* Kvalitet sadržaja projekta, odnosno detaljno obrazloženje potrebe za realizacijom projekta sa aspekta predviđenih potreba tržišta rada;
* Povezanost predloženog projekta i programa sa prethodnim aktivnostima, odnosno postignuti rezultati u prethodnom periodu;
* Preporuka nadležnog ministarstva obrazovanja;
* Ukoliko je *aplikant* nevladina organizacija, potrebno je dostaviti saglasnost javne odgojno-obrazovne ustanove kojom se potvrđuje spremnost iste na saradnju u provođenju projekta sa nevladinom organizacijom koja je aplikant;
* Iznos sredstava potrebnih za realizaciju projekta, odnosno učešća drugih finansijera ili učesnika u finansiranju projekta (vlastita sredstva, donacija, sredstva iz budžeta Federacije BiH, sredstva iz budžeta jedinica lokalne samouprave i drugih sredstava);
* Vrijeme izvođenja programa obuke, stručnog osposobljavanja ili stručnog usavršavanja;
* Prioritet prilikom odabira će se dati projektima čiji su korisnici nezaposlene žene koje imaju potrebu za obukom, stručnim osposobljavanjem ili usavršavanjem s ciljem lakšeg zapošljavanja.

Program je namijenjen javnim srednjim školama koje izvode i realiziraju programe obuke, stručnog osposobljavanja ili usavršavanja, nevladinim organizacijama koje realiziraju navedene programe u saradnji sa javnim odgojno-obrazovnim ustanovama. Projekti koje odobri Federalno ministarstvo obrazovanja i nauke bit će podržani u maksimalnoj vrijednosti do 10.000,00 KM.

* + - 1. **Podrška OŠ „Vladislav Skarić” Sarajevo i OŠ „1. mart" u Jelahu za održavanje instruktivne nastave**

**Kriteriji za raspodjelu sredstava:**

Angažiranje kvalificiranog nastavnog kadra radi održavanja instruktivne nastave za učenike osnovne škole radi uspješnog završetka nekog od razreda osnovne škole.

* + - 1. **Podrška najboljim učenicima javnih osnovnih i javnih srednjih škola u Federaciji BiH**

**Kriteriji za raspodjelu sredstava:**

Svrha programa jeste promocija i pružanje podrške najboljim učenicima javnih osnovnih i javnih srednjih škola u Federaciji BiH.

Raspodjela sredstava će se izvršiti na osnovu prijedloga kantonalnih ministarstava nadležnih za oblast obrazovanja u Federaciji BiH. Kantonalna ministarstva nadležna za oblast obrazovanja su dužna Federalnom ministarstvu obrazovanja i nauke predložiti po 6 učenika, i to tri najbolja učenika iz javnih osnovnih škola i tri najbolja učenika iz javnih srednjih škola, koje će odabrati na osnovu sljedećih kriterija:

* Uspjeh u učenju;
* Uspjeh u vannastavnim aktivnostima (školskim sekcijama, priredbama i dr.);
* Ostvareni zapaženi rezultati na federalnim, državnim i međunarodnim takmičenjima iz različitih nastavnih oblasti;
* Učešće u društveno korisnom volonterskom radu;
* Uspjeh u sportskim, kulturnim i drugim aktivnostima;
* Primjerno vladanje u školi;
* Troškovi Federalnog ministarstva obrazovanja i nauke za organizaciju manifestacije „Podrška najboljim učenicima javnih osnovnih i javnih srednjih škola u Federaciji BiH“.

|  |  |  |  |
| --- | --- | --- | --- |
| R.br. | Naziv programa | Korisnik sredstava | Visina sredstava |
| 9. | Podrška projektima koji doprinose razvoju ključnih kompetencija za cjeloživotno učenje kod djece predškolskog uzrasta, učenika osnovnih i srednjih škola | Javne predškolske ustanove, javne osnovne i javne srednje škole, instituti, udruženja nastavnika/ profesora/ pedagoga (u saradnji sa javnim školama), pedagoški zavodi, kantonalna ministarstva obrazovanja u kantonima gdje nema pedagoških zavoda  | 360.000,00 |
| 10. | Podrška stručnom usavršavanju i cjeloživotnom učenju prosvjetnih radnika u predškolskom, osnovnom i srednjem obrazovanju | Javne predškolske ustanove, javne osnovne škole, javne srednje škole, pedagoški zavodi, kantonalna ministarstva obrazovanja u kantonima gdje nema pedagoških zavoda, instituti, udruženja prosvjetnih radnika i nevladine organizacije |
| 11. | Podrška bibliotekama srednjih škola u nabavci školske lektire | Javne srednje škole |

* + - 1. **Podrška projektima koji doprinose razvoju ključnih kompetencija za cjeloživotno učenje kod djece predškolskog uzrasta, učenika osnovnih i srednjih škola**

**Kriteriji za raspodjelu sredstava:**

Evropski referentni okvir ključnih kompetencija za cjeloživotno učenje sadrži osam ključnih kompetencija koje predstavljaju kombinaciju znanja, vještina i stavova koji su potrebni za lično ispunjenje i razvoj, aktivno građanstvo, socijalnu uključenost i zapošljavanje. Tih osam ključnih kompetencija su: 1) komunikacija na maternjem jeziku, 2) komunikacija na stranim jezicima, 3) matematička kompetencija i osnovne kompetencije iz prirodnih nauka i tehnologije, 4) digitalna kompetencija, 5) sposobnost učenja, 6) socijalne i građanske kompetencije, 7) smisao za inicijativu i poduzetništvo i 8) kulturološka osviještenost i izražavanje.

Kriteriji za bodovanje pristiglih projekata u okviru ovog programa su:

* Kvalitet ponuđenog projekta koji doprinosi razvoju ključnih kompetencija za cjeloživotno učenje kod učenika;
* Precizno definirane ciljne grupe i broj korisnika projekta;
* Obrazloženje načina na koji predloženi projekat doprinosi razvoju određene ključne kompetencije (navesti koje kompetencije), samostalno ili u kombinaciji s drugim ključnim kompetencijama iz Evropskog referentnog okvira ključnih kompetencija za cjeloživotno učenje;
* Povezanost projekta sa zajedničkom jezgrom nastavnih planova i programa ukoliko se isti provodi u nastavnim aktivnostima;
* Povezanost predloženog projekta i programa sa prethodnim aktivnostima, odnosno postignuti rezultati u prethodnom periodu;
* Ukoliko je *aplikant* udruženje nastavnika/profesora/pedagoga, dužno je dostaviti dokaz o saradnji sa predškolskom ustanovom ili javnom školom na provođenju projekta;
* Detaljno razrađen budžet sa jasno navedenim izvorima finansiranja (vlastita sredstva, donacija, sredstva iz budžeta Federacije BiH, sredstva iz budžeta jedinica lokalne samouprave i druga sredstva). Sve stavke u budžetu su relevantne za realizaciju odgojno-obrazovnih aktivnosti navedenih u projektnom prijedlogu.

Ovaj program je usmjeren na pružanje podrške javnim predškolskim ustanovama, javnim osnovnim i javnim srednjim školama, institutima, udruženjima nastavnika/profesora/pedagoga, pedagoškim zavodima i kantonalnim ministarstvima obrazovanja u kantonima gdje nema pedagoških zavoda za izradu i implementaciju projekata te osmišljavanje inovativnih pristupa i metoda rada koji će biti usmjereni i poticati razvoj jedne ključne kompetencije, odnosno jedne u kombinaciji s više navedenih ključnih kompetencija kod učenika, kroz nastavne ili vannastavne aktivnosti, uz uvažavanje propisanih nastavnih planova i programa, odnosno zajedničkih jezgri nastavnih planova i programa. Bit će podržani najbolji projekti iz svih 8 ključnih kompetencija, i to maksimalno do 5 projekata za svaku ključnu kompetenciju.

Projekti koje odobri Federalno ministarstvo obrazovanja i nauke bit će podržani u maksimalnoj vrijednosti do 7.000,00 KM.

* + - 1. **Podrška stručnom usavršavanju i cjeloživotnom učenju prosvjetnih radnika u predškolskom, osnovnom i srednjem obrazovanju**

**Kriteriji za raspodjelu sredstava:**

Svrha programa jeste unapređenje kompetencija prosvjetnih radnika u predškolskom, osnovnom i srednjem obrazovanju za odgojno-obrazovni rad usmjeren na razvoj ključnih kompetencija kod djece i učenika, kao i realizaciju nastavnih planova i programa baziranih na ishodima učenja.

Projekti stručnog usavršavanja i cjeloživotnog učenja prosvjetnih radnika će biti bodovani na osnovu sljedećih kriterija:

* Kvalitet ponuđenog programa stručnog usavršavanja prosvjetnih radnika sa aspekta metodologije izrade, odnosno jasno definiranih ciljeva i metoda provođenja programskih aktivnosti;
* Detaljno obrazloženje načina na koji će realizacija programa doprinijeti povećanju kvaliteta odgojno-obrazovnog rada u predškolskim ustanovama, osnovnim ili srednjim školama;
* Relevantnost programa stručnog usavršavanja za reformu predškolskog, osnovnog i srednjeg obrazovanja koje se provodi u BiH;
* Precizno definirane ciljne grupe i broj korisnika projekta;
* Povezanost predloženog programa sa prethodnim aktivnostima, odnosno postignuti rezultati u prethodnom periodu;
* Detaljno razrađen budžet sa jasno navedenim izvorima finansiranja (vlastita sredstva, donacija, sredstva iz budžeta Federacije BiH, sredstva iz budžeta jedinica lokalne samouprave i druga sredstva);
* Prioritet prilikom odabira će se dati programima stručnog usavršavanja prosvjetnih radnika za preventivan odgojno-obrazovni rad s učenicima u svrhu sprečavanja vršnjačkog nasilja;
* Prednost prilikom odabira će se dati programima stručnog usavršavanja prosvjetnih radnika koji su održivi i primjenjivi u odgojno-obrazovnoj praksi.

Podrška programima stručnog usavršavanja prosvjetnih radnika planira se realizirati kroz podršku javnim predškolskim ustanovama, javnim osnovnim i javnim srednjim školama, institutima, udruženjima prosvjetnih radnika, pedagoškim zavodima, kantonalnim ministarstvima obrazovanja u kantonima gdje nema pedagoških zavoda i nevladinim organizacijama, koji će realizirati program stručnog usavršavanja prosvjetnih radnika.

Programi stručnog usavršavanja prosvjetnih radnika koje odobri Federalno ministarstvo obrazovanja i nauke bit će podržani u maksimalnoj vrijednosti do 7.000,00 KM.

* + - 1. **Podrška bibliotekama srednjih škola u nabavci školske lektire**

**Kriteriji za raspodjelu sredstava:**

* Kvalitet ponuđenog projekta sa aspekta metodologije izrade, odnosno jasno definiranih ciljeva i metoda provođenja projektnih aktivnosti;
* Precizno definirane ciljne grupe i broj korisnika projekta;
* Kvalitet sadržaja projekta, odnosno detaljno obrazloženje potrebe za realizacijom projekta sa aspekta predviđenih odgojno-obrazovnih ciljeva;
* Povezanost predloženog projekta i programa sa prethodnim aktivnostima, odnosno postignuti rezultati u prethodnom periodu;
* Podrška školskim bibliotekama za nabavku lektire predviđene nastavnim planovima i programima za srednje škole;
* Iznos sredstava potrebnih za realizaciju projekta, odnosno učešća drugih finansijera ili učesnika u finansiranju projekta (vlastita sredstva, donacija, sredstva iz budžeta Federacije BiH, sredstva iz budžeta jedinica lokalne samouprave i drugih sredstava).

Program je namijenjen javnim srednjim školama za realizaciju projekata nabavke školske lektire.

Projekti koje odobri Federalno ministarstvo obrazovanja i nauke bit će podržani u maksimalnoj vrijednosti do 5.000,00 KM.

|  |  |  |  |
| --- | --- | --- | --- |
| R.br. | Naziv programa | Korisnik sredstava | Visina sredstava |
| 12. | Sredstva rezervi u oblasti obrazovanja | Javne predškolske ustanove, javne osnovne i javne srednje škole, pedagoški zavodi, institucije i pojedinci, nosioci projekata obrazovnog karaktera | 93.000,00 |

* + - 1. **Sredstva rezervi u oblasti obrazovanja**

**Kriteriji za raspodjelu sredstava:**

Sredstva rezervi u oblasti obrazovanja prioritetno su namijenjena za:

* Uvezivanje radnog staža prosvjetnim radnicima koji su radili u eksteritorijalnim školama za vrijeme i poslije rata u BiH;
* Projekte ujedinjenja istorodnih obrazovnih ustanova koje funkcioniraju kao dva odvojena pravna lica, tzv. ,,dvije škole pod jednim krovom'';
* Podršku projektima koji nisu obuhvaćeni, odnosno predviđeni navedenim programima, a od značaja su za podsticaj i reformu obrazovnog sistema u Federaciji BiH;
* Podršku socijalnim programima iz oblasti obrazovanja.

Finansijska sredstva za programe pod rednim brojevima 3. i 8. dodjeljivat će se odlukom federalne ministrice obrazovanja i nauke, na prijedlog posebno formirane komisije i Stručnog kolegija Ministarstva, a na osnovu zaprimljenih zahtjeva.

Za programe pod rednim brojevima 4, 5, 6, 9, 10. i 11. bit će raspisan Javni poziv.

Sredstva za programe pod rednim brojevima 1, 2, 7. i 12. dodjeljivat će se odlukom federalne ministrice obrazovanja i nauke na osnovu podataka prikupljenih u skladu sa propisanim kriterijima, odnosno na osnovu faktura i ugovora za načinjene troškove u realizaciji programa.

**3. PROGRAM RASPODJELE SREDSTAVA TRANSFERA ZA FINANSIRANjE STUDENTSKOG STANDARDA U IZNOSU OD 1.100.000,00 KM**

|  |  |  |  |
| --- | --- | --- | --- |
| **R.br.** | **Naziv programa** | **Korisnik sredstava** | **Visina sredstava** |
| **1.** | **Osnovni studentski standard** | **Subvencioniranje smještaja i ishrane studenata** | **Studentski centri i domovi u Federaciji BiH** | **1.100.000,00** |
| **2.** | **Prošireni studentski standard** | **1. Podrška projektima studentskih organizacija visokoškolskih javnih ustanova u FBiH** | Visokoškolske javne ustanove u Federaciji BiH, studentske udruge |
| 2. Podrška programima učešća studenata javnih univerziteta u FBiH na domaćim i međunarodnim studentskim projektima i programima | Studenti pojedinci državljani BiH koji studiraju na visokoškolskim ustanovama u Federaciji BiH |
| 3. Podrška najboljim studentima, državljanima Bosne i Hercegovine, koji studiraju na javnim visokoškolskim ustanovama u Federaciji BiH | Najbolji studenti koje nominira njihov fakultet posredstvom javnih univerziteta s područja Federacije BiH uključujući studente Franjevačke teologije u Sarajevu. |
| **4. Podsticaj školovanju Roma, državljana Bosne i Hercegovine koji studiraju na javnim visokoškolskim ustanovama u Federaciji BiH** | **Studenti pojedinci u skladu s propisanim kriterijima** |
| **5. Podrška studentima s invaliditetom, državljanima Bosne i Hercegovine, koji studiraju na javnim visokoškolskim ustanovama u Federaciji BiH**  | **Studenti pojedinci u skladu s propisanim kriterijima** |
| **6. Podrška aktivnostima unija studenata / Studentskom zboru svih šest javnih univerziteta u Federaciji BiH na izradi Zajedničkog modela studentskog organiziranja u Federaciji BiH** | Unija studenata: - Univerziteta u Bihaću- Univerziteta u Tuzli- Univerziteta u Zenici- Univerziteta „Džemal Bijedić“ u Mostaru- Studentski parlament Univerziteta u Sarajevu- Studentski zbor Sveučilišta u Mostaru |

* 1. **Subvencioniranje smještaja i ishrane studenata**

**Kriteriji za raspodjelu sredstava:**

Subvencioniranje smještaja i ishrane koji dolaze iz manje razvijenih kantona (Posavski, Bosansko-podrinjski, Kanton 10) i Republike Srpske. Način dodjele sredstava je određen Protokolom o subvencioniranju smještaja i ishrane studenata u studentskim centrima i domovima u Federaciji BiH, Odlukom o subvencioniranju smještaja i ishrane studenata u studentskim centrima i domovima u Federaciji BiH, broj 398/05 od 21. 7. 2005. godine i Odlukom o subvencioniranju smještaja i ishrane studenata u studentskim centrima i domovima u Federaciji BiH, broj: 178/2015 od 19. 2. 2015. godine („Službene novine Federacije BiH“, broj: 15/2015).

Sredstva se dodjeljuju na osnovu službenih podataka dobivenih od strane studentskih centara za akademsku 2017/2018. godinu i akademsku 2018/2019. godinu dostavljenih na početku aktuelne akademske godine. Podaci sadrže imena i broj studenata, potvrde o upisu na aktualnu godinu studija te potvrde o prebivalištu koja nije starija od šest mjeseci za svakog pojedinog studenta.

Izmjene broja studenata dostavljenih na početku aktuelne akademske godine, nisu moguće bez prethodno dobivene saglasnosti Ministarstva.

* 1. **Prošireni studentski standard**

**2.1**. **Podrška projektima studentskih organizacija visokoškolskih javnih ustanova u Federaciji BiH**

**Ovaj program usmjeren je na pružanje podrške u realizaciji domaćih i međunarodnih studentskih projekata.**

**Kriteriji za raspodjelu sredstava:**

* Kvalitet i značaj projekta za studij;
* Korist za društvo, značaj za Federaciju te Bosnu i Hercegovinu;
* Razrađenost, konkretnost i mjerljivost ciljeva projekta;
* Brojnost i organiziranost studentske organizacije te brojnost ciljne grupe;
* Popis realiziranih projekata;
* Profiliranost studentske organizacije i saradnja s matičnom visokoškolskom ustanovom;
* Članstvo u domaćim i međunarodnim studentskim asocijacijama;
* Uspostavljena saradnja na projektu s domaćim i međunarodnim studentskim udruženjima;
* Potvrđeno učešće drugih sufinansijera;
* Kvalitet i potvrđeni značaj organizatora u dijelu koji se odnosi na učešće na domaćim i međunarodnim studentskim programima.

Projekti koje odobri Federalno ministarstvo obrazovanja i nauke bit će podržani u maksimalnoj vrijednosti do 5.000,00 KM.

**2.2. Podrška programima učešća studenata javnih univerziteta u Federaciji Bosne i Hercegovine na domaćim i međunarodnim studentskim projektima i programima**

**Kriteriji za raspodjelu sredstava:**

Kvalitet i značaj programa za studij;

Korist za društvo, značaj za Federaciju te Bosnu i Hercegovinu:

Pozivno pismo ili potvrda o učešću studenta na domaćem ili međunarodnom projektu ili programu za koji se aplicira;

Popis prethodnih učešća studenta u projektima i programima.

Projekti koje odobri Federalno ministarstvo obrazovanja i nauke bit će podržani u maksimalnoj vrijednosti do 2.000,00 KM.

**2.3. Podrška najboljim studentima, državljanima Bosne i Hercegovine, koji studiraju na javnim visokoškolskim ustanovama u Federaciji BiH**

**Kriteriji za raspodjelu sredstava:**

* Podrška se odnosi na najbolje studente završne godine I ciklusa studija;
* Po jedan najbolji student sa svake organizacione jedinice/fakulteta, akademije i pridruženih članica na svakom javnom univerzitetu u Federaciji BiH na osnovu dostavljenog prijedloga visokoškolskih ustanova;
* Najbolji prosjek ocjena na dosadašnjem studiju;
* U slučaju da dva ili više studenata imaju jednak prosjek ocjena, prednost ima student koji je tokom studija uspješno učestvovao u naučnom, stručnom i volonterskom radu.

Podrška se dodjeljuje najboljim studentima koje kandidira njihov fakultet posredstvom i na osnovu kandidatura dostavljenih od strane javnih univerziteta s područja Federacije Bosne i Hercegovine.

Pod istim uslovima mogu se kandidirati i studenti Franjevačke teologije u Sarajevu.

**2.4. Podsticaj školovanju Roma, državljana Bosne i Hercegovine, koji imaju prebivalište na prostoru Federacije BiH i koji studiraju na javnim visokoškolskim ustanovama u Bosni i Hercegovini**

**Kriteriji za raspodjelu sredstava:**

* Da je student koji ima prebivalište na prostoru Federacije BiH i koji studira na javnim visokoškolskim ustanovama u Bosni i Hercegovini;
* Da nije ponavljao/la aktualnu akademsku godinu osim u slučaju bolovanja ili liječenja dužeg od tri mjeseca, za što je dužan dostaviti ovjerene dokaze.

**2.5. Podrška studentima s invaliditetom, državljanima Bosne i Hercegovine, koji imaju prebivalište na prostoru Federacije BiH i koji studiraju na javnim visokoškolskim ustanovama u Bosni i Hercegovini**

**Kriteriji za raspodjelu sredstava:**

Da student ima prebivalište na prostoru Federacije BiH i da studira na javnim visokoškolskim ustanovama u Bosni i Hercegovini;

Da ima invalidnost utvrđenu rješenjem nadležnog organa ili potvrdu Ureda za podršku studentima s posebnim potrebama VŠU na kojoj studiraju, s obrazloženjem;

U slučaju da obnavlja godinu, dokaz da je obnavljanje godine posljedica liječenja u vezi s invaliditetom ili ovjerena preporuka Ureda za podršku studentima s posebnim potrebama VŠU na kojoj studiraju, s obrazloženjem.

**2.6. Podrška aktivnostima unija studenata / Studentskom zboru svih šest javnih univerziteta u Federaciji BiH na izradi Zajedničkog modela studentskog organiziranja u Federaciji BiH**

**Kriteriji za raspodjelu sredstava:**

* Sredstva za sve navedene studentske organizacije bit će dodijeljena linearno u jednakim iznosima;
* Sredstva će se dodjeljivati na osnovu ugovora koje će Federalno ministarstvo obrazovanja i nauke potpisati sa korisnicima sredstava u četvrtom kvartalu 2018. godine;
* Sredstva se mogu namjenski utrošiti za provedbu aktivnosti vezanih za **izradu Zajedničkog modela studentskog organiziranja u Federaciji BiH**, isključivo u dogovoru i prema uputama Federalnog ministarstva obrazovanja i nauke koje će donijeti Plan aktivnosti i podijeliti zadatke nakon zajedničkog sastanka i dogovora u drugom kvartalu tekuće godine;
* Finansijska podrška dodjeljivat će se odlukom federalne ministrice obrazovanja i nauke, na osnovu primljenih zahtjeva studentskih organizacija u Federaciji BiH i na prijedlog Sektora za visoko obrazovanje.

Sredstva pod rednim brojem 1. dodjeljuju se na osnovu primljenih zahtjeva od strane svih studentskih centara u Federaciji BiH.

Sredstva za programe pod rednim brojem 2. dodjeljivat će se odlukom federalne ministrice obrazovanja i nauke, na prijedlog posebno formiranog povjerenstva i Stručnog kolegija Ministarstva, na osnovu primljenih zahtjeva. Za programe pod rednim brojem 2. bit će raspisani javni pozivi, izuzev programa 2.3. „Podrška najboljim studentima, državljanima Bosne i Hercegovine, koji studiraju na javnim visokoškolskim ustanovama u Federaciji BiH“, koji će biti realiziran na osnovu dostavljenih prijedloga od strane javnih visokoškolskih ustanova u Federaciji BiH, kao i programa 2.6. „Podrška aktivnostima unija stutenata / Studentskom zboru svih šest javnih univerziteta u Federaciji BiH na izradi Zajedničkog modela studentskog organiziranja u Federaciji BiH“.

**4. PROGRAM RASPODJELE SREDSTAVA TRANSFERA ZA FOND ZA STUDENTSKE ZAJMOVE U IZNOSU OD 225.000,00 KM**

|  |  |  |  |
| --- | --- | --- | --- |
| R.br. | Naziv programa | Korisnik sredstava | Visina sredstava |
| 1. | Sufinansiranje Fonda za studentske zajmove | Fond za studentske zajmove Federacije BiH | 225.000,00 |

1. **Sufinansiranje Fonda za studentske zajmove**

**Kriteriji za raspodjelu sredstava:**

* Sredstva se dodjeljuju na osnovu Odluke o osnivanju Fonda za studentske zajmove Federacije BiH („Službene novine Federacije BiH“, broj 75/06);
* Sredstva doznačena Fondu za studentske zajmove Federacije BiH (u daljem tekstu: Fond) treba da omoguće studiranje studentima u visokoškolskim ustanovama Federacije BiH;
* Fond će zajmove dodjeljivati studentima na osnovu javnog poziva i kriterija koje će utvrditi Upravni odbor Fonda;
* Fond, odnosno njegov Upravni odbor, dužan je donijeti program rada i finansijski plan za 2018. godinu, na koji saglasnost daje Vlada Federacije BiH;
* Nadzor nad korištenjem i raspodjelom sredstava Fonda vrše Federalno ministarstvo obrazovanja i nauke i Federalno ministarstvo finansija.

**5. PROGRAM RASPODJELE SREDSTAVA TRANSFERA ZA OBLAST NAUKE OD ZNAČAJA ZA FEDERACIJU U IZNOSU OD 1.475.000,00 KM**

|  |  |  |  |
| --- | --- | --- | --- |
| R. br. | Naziv programa | Korisnik sredstava | Visina sredstava |
| 1. | Podrška izdavanju referentnih naučnih časopisa, zbornika radova, bibliografija i sl. Podrška postizanju referentnosti naučnih časopisa | Univerzitet u Sarajevu, Univerzitet u Tuzli, Univerzitet u Zenici, Univerzitet u Bihaću, Univerzitet „Džemal Bijedić“ u Mostaru, Sveučilište u Mostaru, Franjevačka teologija Sarajevo,Klinički centar Univerziteta u Sarajevu | 1.280.000,00 |
| 2. | Podrška naučnom usavršavanju na doktorskom studiju, odnosno podrška stjecanju naučnog stepena doktora nauka po predbolonjskom sistemu državljana BiH zaposlenih u javnim visokoškolskim i naučnim ustanovama u Federaciji BiH |
| 3.  | Podrška radu biblioteka javnih visokoškolskih i naučnih ustanova u Federaciji BiH i njihovo uključivanje u bibliotečko-informacioni sistem |
| 4. | Međuinstitucionalna naučnotehnološka saradnja međunarodnog karaktera (po osnovu potpisanih sporazuma) |
| 5. | Organizacija domaćih i međunarodnih naučnih skupova |
| 6. | Podrška istraživanju od značaja za Federaciju |
| 7. | Podrška autorima zaposlenim na javnim visokoškolskim i naučnim ustanovama u izdavanju naučne literature, izdavački projekti javnih visokoškolskih i naučnih ustanova |
| 8. | Aktivno učešće zaposlenika javnih visokoškolskih i naučnih ustanova na domaćim i međunarodnim naučnim skupovima |
| 9. | Sufinansiranje istraživačkog rada i naučnog usavršavanja zaposlenika javnih visokoškolskih i naučnih ustanova u zemlji i inostranstvu s ciljem stjecanja stepena naučnog zvanja |
| 10. | Uređenje prostora i nabavka prioritetne opreme za naučnoistraživački rad |

**Kriteriji za raspodjelu sredstava:**

Sredstva za realizaciju programa 1, 2, 3, 4, 5, 6, 7, 8, 9. i 10. dodijelit će se u ukupnom iznosu od 1.280.000,00 KM.

Iznos za pojedine javne visokoškolske ustanove (univerzitete) odredit će se u skladu sa brojem stalnih članica-organizacionih jedinica na kojima se obavlja naučni (Institut za istoriju Sarajevo, Institut za jezik Sarajevo, Orijentalni institut Sarajevo, Institut za genetičko inženjerstvo i biotehnologiju Sarajevo, Institut za istraživanje zločina protiv čovječnosti i međunarodnog prava Sarajevo, Metalurški institut „Kemal Kapetanović“ Zenica) i naučno-nastavni (fakulteti, akademije, visoke škole itd.) proces, na način da se broj organizacionih jedinica pomnoži sa osnovicom u iznosu od 16.000,00 KM. Ostalim nabrojanim visokoškolskim i naučnim ustanovama pripadaju sredstva u visini od 16.000,00 KM.

Sredstva će se dodjeljivati na osnovu ugovora koje će Federalno ministarstvo obrazovanja i nauke sklopiti sa korisnicima sredstava.

Nadležna tijela korisnika sredstava samostalno, u skladu sa vlastitim strateškim opredjeljenjima i razvojnim potrebama u 2018. godini te zakonskim propisima i specifičnostima svakog od navedenih programa odlučuju o utrošku dodijeljenih sredstava.

Dodijeljena sredstva se ne mogu koristiti za finansiranje plaća i naknada zaposlenih ili spoljnih saradnika, isplatu honorara i sličnih naknada, odnosno pokriće režijskih i drugih troškova koji proističu iz redovnog poslovanja ustanove.

Korisnici sredstava, sa kojima budu sklopljeni ugovori, obavezni su da dodijeljena sredstva utroše namjenski te u roku od 60 dana od dana realizacije projekata, a najkasnije u roku od 6 mjeseci od dana uplate sredstava, podnesu zbirni izvještaj sa dokazima o namjenskom utrošku sredstava i ostvarenim efektima ulaganja.

Korisnici sredstava su također obavezni da, u slučaju finansiranja vlastitih ili izdavačkih projekata svojih zaposlenika (knjige, časopisi i sl.), u roku od 15 dana od dana završetka projekta dostave Federalnom ministarstvu obrazovanja i nauke deset primjeraka objavljenog djela.

|  |  |  |  |
| --- | --- | --- | --- |
| R. br. | Naziv programa | Korisnik sredstava | Visina sredstava |
| 11. | Podrška radu naučnih i naučnostručnih društava te javnih naučnih ustanova s kojima Federalno ministarstvo obrazovanja i nauke nije sklopilo posebne ugovore o finansiranju / sufinansiranju programa i projekata u oblasti nauke, odnosno ugovore o podršci njihovom funkcioniranju i ostvarivanju radne sposobnosti | Naučnoistraživačke, istraživačko-razvojne ustanove, naučna i naučnostručna društva, komercijalni izdavači | 130.000,00 |
| 12. | Otkup novije naučne literature od komercijalnih izdavača sa područja Federacije BiH |

**11. Podrška radu naučnih i naučnostručnih društava te javnih naučnih ustanova s kojima Federalno ministarstvo obrazovanja i nauke nije sklopilo posebne ugovore o finansiranju / sufinansiranju programa i projekata u oblasti nauke, će se dodjeljivati za realizaciju slijedećih programskih aktivnosti: organizacija domaćih i međunarodnih naučnih skupova, te štampanje naučnih časopisa, zbornika radova i naučnih knjiga (uz otkup dijela tiraža)**

**Kriteriji za raspodjelu sredstava:**

a) *Podrška organizaciji domaćih i međunarodnih naučnih skupova:*

* Naučni i društveni značaj skupa;
* Naučna referentnost organizatora i učesnika skupa;
* Očekivani doprinos razvoju i širenju naučne misli i rezultata istraživanja;
* Mogućnost uspostavljanja trajnih veza i saradnje sa domaćim i stranim naučnim ustanovama i naučnim radnicima;
* Povezivanje sa naučnom dijasporom BiH;
* Tradicija naučne manifestacije i važnost tematike skupa;
* Detaljno obrazložen finansijski plan sa dokazima o visini troškova (ovjereni i potpisani predračuni i sl.).

b) *Štampanje naučnih časopisa, zbornika radova i sl.:*

* Redovnost izlaženja;
* Recenziranje radova i popis recenzenata;
* Postojanje domaće i međunarodne saradnje;
* Sastav uredništva časopisa i omjer prihvaćenih i odbijenih članaka;
* Dokaz da se časopis nalazi na spisku neke od referentnih međunarodnih baza naučnih časopisa, ili da je u proceduri upisa na listu referentnih časopisa, odnosno da je od izuzetnog značaja za određenu naučnu oblast u BiH;
* Relevantnost i referentnost naučne manifestacije sa koje se izdaje zbornik radova;
* Relevantnost i referentnost bibliografije za određenu naučnu oblast ili opće naučne tokove u BiH i svijetu;
* Detaljno obrazložen finansijski plan sa dokazima o visini troškova štampanja (ovjereni i potpisani predračuni i sl.).

c) *Štampanje naučnih knjiga:*

* Detaljno obrazložen projekat;
* Najmanje dvije recenzije doktora nauka iz odgovarajuće naučne oblasti;
* Izdavački projekat u 2017. ili 2018. godini;
* Detaljno obrazložen finansijski plan sa dokazima o visini troškova štampanja (ovjereni i potpisani predračuni i sl.).

**12. Otkup novije naučne literature od komercijalnih izdavača sa područja Federacije BiH**

**Kriteriji za raspodjelu sredstava:**

* Detaljno obrazložen projekat;
* Najmanje dvije recenzije doktora nauka iz odgovarajuće naučne oblasti;
* Izdavački projekat u 2017. ili 2018. godini;

Napomena: Sredstva u okviru ovog programa dodjeljivat će se u maksimalnom ukupnom iznosu do 5.000,00 KM po izdavaču. Izdavač može kandidirati maksimalno pet različitih naslova za otkup, od kojih najviše dva mogu biti u formi rukopisa pripremljenih za štampu.

Finansijska sredstva za programe pod rednim brojevima 11. i 12. dodjeljivat će se odlukom federalne ministrice obrazovanja i nauke, na prijedlog posebno formiranih komisija i Stručnog kolegija Ministarstva, odnosno na osnovu prispjelih zahtjeva.

|  |  |  |  |
| --- | --- | --- | --- |
| R.br. | Naziv programa | Korisnik sredstava | Visina sredstava |
| 13. | Sredstva rezervi u oblasti nauke  | Naučnoistraživačke, istraživačko-razvojne i obrazovne institucije, naučni radnici, istraživači, biblioteke visokoškolskih i naučnih ustanova, naučna i naučnostručna društva, udruženja i pojedinci-inovatori, nosioci aktivnosti predloženog projekta, stručna tijela i komisije. | 65.000,00 |

* + - 1. **Sredstva rezervi u oblasti nauke**

**Kriteriji za raspodjelu sredstava:**

Sredstva pod rednim brojem 13. koristit će se za neplanirane potrebe u oblasti nauke:

* Podrška projektima koji nisu obuhvaćeni, odnosno predviđeni navedenim programima, a od značaja su za nauku u Federaciji BiH;
* Podrška projektima koji u potpunosti ne ispunjavaju propisane kriterije, ali se, u cilju regionalne zastupljenosti i razvoja nauke i visokoškolskih i naučnih institucija u područjima nerazvijenim sa aspekta nauke, prihvataju i finansiraju.

Sredstva rezervi u oblasti nauke dodjeljuje federalna ministrica obrazovanja i nauke svojom odlukom, a na prijedlog Sektora za nauku i tehnologije.

**6. PROGRAM RASPODJELE SREDSTAVA TRANSFERA ZA INSTITUCIJE NAUKE I PODSTICAJ NIR OD ZNAČAJA ZA FEDERACIJU U IZNOSU OD 850.000,00 KM**

|  |  |  |  |
| --- | --- | --- | --- |
| R.br. | Naziv programa | Korisnik sredstava | Visina sredstava |
| 1. | Učešće u pripremi i izradi zakonskih i podzakonskih akata iz oblasti nauke, uspostava baza podataka i drugih evidencija u oblasti nauke i tehnologija, skupovi u oblasti nauke i tehnologija, izdavački projekti i promocija izdanja u oblasti nauke i tehnologija, pokroviteljstvo nad manifestacijama u oblasti nauke, podrška realizaciji projekata čiji je partner Federalno ministarstvo obrazovanja i nauke, projekti popularizacije nauke, ocjenjivanje naučnoistraživačkih programa i projekata | Naučnoistraživačke, istraživačko-razvojne i obrazovne ustanove, naučna i naučnostručna udruženja, Savjet za nauku, Nacionalna i univerzitetska biblioteka Bosne i Hercegovine, eksperti,stručni timovi i komisije | 815.000,00 |
| 2. | Finansiranje projekta „Registar naučnih institucija, naučnog kadra, naučnih projekata i infrastrukturnih ulaganja u Federaciji BiH“ u cilju uspostavljanja jedinstvenog istraživačkog prostora, prikupljanje, ažuriranje i obrada podataka za „Registar naučnih institucija, naučnih kadrova, naučnih projekata i infrastrukturnih ulaganja u Federaciji BiH“; finansiranje pretplate na međunarodne naučne baze podataka i referentne elektronske naučne časopise; nabavka enciklopedijskih, naučnih i stručnih izdanja za potrebe univerzitetskih biblioteka u Federaciji BiH |
| 3. | Priprema i izrada strateških dokumenata i akcionih planova u oblasti nauke, tehnologija i inovacija u Federaciji BiH |
| 4. | Naučnoistraživački i istraživačko-razvojni projekti u 2018. godini |

**Kriteriji za raspodjelu sredstava:**

**1.** Organizacija okruglih stolova, naučnih skupova, savjetovanja i javnih rasprava o stanju i perspektivama razvoja nauke u Federaciji BiH, pripreme za donošenje i izrada propisa o nauci, naučnoistraživačkoj djelatnosti i fondovima za nauku na svim nivoima, ostvarivanje saradnje sa nadležnim državnim i drugim institucijama u cilju razmjene iskustava, prikupljanja podataka i stvaranja baza podataka i evidencija u oblasti nauke i tehnologija, davanje stručnih savjeta, preporuka i mišljenja iz oblasti nauke i tehnologija, izdavačka djelatnost i promocija izdanja Federalnog ministarstva obrazovanja i nauke u oblasti nauke i tehnologija, pokroviteljstvo nad manifestacijama u oblasti nauke, podrška realizaciji projekata čiji je partner Federalno ministarstvo obrazovanja i nauke, realizacija aktivnosti u sferi popularizacije nauke i naučnoistraživačkog rada, ocjenjivanje naučnoistraživačkih programa i projekata. Učešće u radu stručnih timova za pripremu iizradu pravnih propisa i evidencija u oblasti nauke i tehnologija i drugih komisija, a na osnovu odluke federalne ministrice obrazovanja i nauke o formiranju timova i komisija.

**2.** Na osnovu Ugovora između Federalnog ministarstva obrazovanja i nauke i Nacionalne i univerzitetske biblioteke BiH za 2018. godinu, koji se odnosi na održavanje sistema *„Registar naučnih institucija, naučnog kadra, naučnih projekata i infrastrukturnih ulaganja u Federaciji BiH“.* Sredstva za nabavku enciklopedijskih, naučnih i stručnih izdanja (u maksimalnom iznosu do 25.000,00 KM) dodjelit će se odlukom federalne ministrice obrazovanja i nauke po zahtjevu Nacionalne i univerzitetske biblioteke BiH u funkciji matične biblioteke, a na osnovu usaglašenog prijedloga za nabavku izdanja univerzitetskih biblioteka u Federaciji BiH i dostavljenog predračuna.

**3.** Priprema i izrada strateških dokumenata i akcionih planova u oblasti nauke, tehnologija i inovacija u Federaciji BiH, a na osnovu odluke federalne ministrice obrazovanja i nauke.

**4.** Naučnoistraživački i istraživačko-razvojni projekti u 2018. godini

Konkurs će se raspisati za finansiranje/sufinansiranje naučnoistraživačkih i istraživačko-razvojnih projekata koji predstavljaju izvor novih naučnih ideja i doprinose razvoju naučne misli, tj. fundamentalna i primjenjena istraživanja, kao i posebna istraživanja od interesa za Federaciju BiH.

Institucije koje podnose prijavu moraju raspolagati naučnoistraživačkim kadrom, naučnoistraživačkom infrastrukturom i opremom kojom omogućavaju realizaciju programa istraživanja i postizanje utvrđenih ciljeva.

Ocjenu naučnog sadržaja podnijetih prijava u pogledu originalnosti, aktuelnosti, kvaliteta predloženih istraživanja, vrijednosti i primjenjivosti očekivanih rezultata, podobnosti podnosioca prijave i odgovornog istraživača, rokova, ukupne cijene projekata izvršit će Savjet za nauku.

Odgovorni istraživač mora biti naučni radnik sa naučnim stepenom doktora nauka iz naučne oblasti u koju spada projekat.

Finansijska podrška za program pod rednim brojem 4. će se dodjeljivati odlukom federalne ministrice obrazovanja i nauke, a u skladu sa kriterijima Konkursa za finansiranje/sufinansiranje naučnoistraživačkih i istraživačko-razvojnih projekata od značaja za Federaciju u 2018. godini i na osnovu prijedloga Savjeta za nauku Federalnog ministarstva obrazovanja i nauke.

|  |  |  |  |
| --- | --- | --- | --- |
| R.br. | Naziv programa | Korisnik sredstava | Visina sredstava |
| 5. | Sredstva rezervi u oblasti podrške institucijama nauke i podsticaj NIR | Naučnoistraživačke, istraživačko-razvojne i visokoškolske ustanove u Federaciji BiH, naučna i naučno-stručna društva, nosioci aktivnosti predloženog projekta | 35.000,00 |

1. **Sredstva rezervi u oblasti podrške institucijama nauke i podsticaj NiR**

**Kriteriji za raspodjelu sredstava:**

Sredstva pod rednim brojem 5. koristit će se za potrebe u oblasti podrške institucijama nauke i posticaj NiR:

* Podrška projektima koji nisu obuhvaćeni, odnosno predviđeni navedenim programom, a od značaja su za naučnoistraživačke, istraživačko-razvojne i visokoškolske ustanove, te naučna i naučno-stručna društva i podsticaj NiR u Federaciji BiH;
* Podrška projektima koji u potpunosti ne ispunjavaju propisane kriterije, ali se, u cilju regionalne zastupljenosti i razvoja nauke i naučnih institucija u područjima nerazvijenim sa aspekta nauke, prihvataju i finansiraju.

Sredstva rezervi za institucije nauke i posticaj NiR dodjeljuje federalna ministrica obrazovanja i nauke svojom odlukom, a na prijedlog Sektora za nauku i tehnologije.

**7. PROGRAM RASPODJELE SREDSTAVA TRANSFERA ZA INSTITUCIJE NAUKE I KULTURE OD ZNAČAJA ZA BIH U IZNOSU OD 1.050.000,00 KM**

|  |  |  |  |
| --- | --- | --- | --- |
| R.br. | Naziv programa | Korisnik sredstava | Visina sredstava |
| 1. | Podrška programima i projektima institucija nauke i kulture od značaja za Bosnu i Hercegovinu, kojima se osigurava kontinuitet rada i održavanja djelatnosti na dostignutom nivou | Institucije nauke i kulture od značaja za Bosnu i Hercegovinu | 1.050.000,00 |

* 1. **Podrška programima i projektima institucija nauke i kulture od značaja za Bosnu i Hercegovinu, kojima se osigurava kontinuitet rada i održavanja djelatnosti na dostignutom nivou**

**Kriteriji za raspodjelu sredstava:**

* Naučni i društveni značaj institucije vezan za cijeli prostor Bosne i Hercegovine;
* Kontinuitet rada, tradicijska osnova i naučna referentnost institucije;
* Postignuti rezultati institucije na državnom i međunarodnom nivou u prethodnom periodu;
* Mogućnost uspostavljanja trajnih veza i saradnje sa domaćim i stranim naučnim ustanovama i naučnim radnicima;
* Plan programskih aktivnosti institucije u narednom periodu, koje će imati dugoročni učinak na oblast nauke od značaja za BiH, odnosno očekivani doprinos razvoju i širenju naučne misli i naučnih istraživanja.

Finansijska sredstva za program pod rednim brojem 1. dodjeljivat će se na prijedlog posebno formirane komisije i stručnog kolegija, a nakon provedenog javnog poziva.

Federalna ministrica obrazovanja i nauke će sa korisnicima sredstava potpisati posebne ugovore o realizaciji dodijeljenih sredstava, kojim će se regulirati način i rokovi utroška sredstava i izvještavanje.

8. NAČIN I ROKOVI IZVJEŠTAVANjA KRAJNjIH KORISNIKA SREDSTAVA TEKUĆIH TRANSFERA UTVRĐENIH BUDžETOM FEDERACIJE BOSNE I HERCEGOVINE ZA 2018. GODINU

8.1. Sa korisnicima sredstava, zavisno od karaktera programa ili projekta, federalna ministrica obrazovanja i nauke će potpisati posebne ugovore o realizaciji dodijeljenih sredstava, kojim će se regulirati način i rokovi utroška sredstava i izvještavanje.

8.2. Izuzetno, Federalno ministarstvo obrazovanja i nauke može, na osnovu opravdanog zahtjeva korisnika, produžiti rok realizacije pojedinog projekta, koji je određen u ugovoru.

8.3. U slučaju da Federalno ministarstvo obrazovanja i nauke odobri produženje roka realizacije jednog ili više projekata, sa korisnikom sredstava bit će sklopljen aneks na ugovor.

8.4. Korisnik sredstava tekućih transfera je obavezan dodijeljena sredstva utrošiti namjenski i u roku propisanim ugovorom iz stava 8.1. tačke I ove odluke, te podnijeti izvještaj o namjenskom utrošku sredstava i ostvarenim efektima ulaganja u roku od 15 dana od dana realizacije sredstava.

8.5. Rok za realizaciju dodijeljenih sredstava tekućih transfera, u pravilu teče od dana uplate sredstava na račun korisnika sredstava.

8.6. Finansijski dio izvještaja mora sadržavati obavezno sljedeće podatke, sa priloženim dokumentima: ukupno ostvareni prihodi za realizaciju projekta sa iznosima za učešće svih sufinansijera, uključujući i vlastito učešće, te evidencija ostvarenih troškova vezanih za realizaciju projekta s kopijama vjerodostojnih finansijsko-računovodstvenih i ostalih dokumenata na osnovu kojih su izvršena plaćanja.

8.7. Federalno ministarstvo obrazovanja i nauke će pratiti namjenski utrošak sredstava iz tačke I ove odluke.

8.8. Ukoliko korisnik sredstava blagovremeno ne dostavi izvještaj o utrošku sredstava ili se utvrdi da je sredstva utrošio nenamjenski, isti je dužan izvršiti povrat sredstava na JRT.

8.9. Nadzor nad namjenskim utroškom sredstava tekućih transfera dodijeljenih za finansiranje/sufinansiranje naučnoistraživačkih i istraživačko-razvojnih projekata vršit će Savjet za nauku i Federalno ministarstvo obrazovanja i nauke. Finansijski izvještaj o realizaciji naučnoistraživačkog i istraživačko-razvojnog projekta sa računovodstveno-finansijskog aspekta izvršiti će Federalno ministarstvo obrazovanja i nauke. Izvještaj o realizaciji programa istraživanja i postizanju utvrđenih ciljeva, odnosno ocjena naučnog sadržaja izvršenog istraživanja u pogledu originalnosti, aktuelnosti, kvaliteta istraživanja, vrijednosti dobivenih rezultata naučnoistraživačkog i istraživačko-razvojnog projekata izvršit će Savjet za nauku Federalnog ministarstva obrazovanja i nauke.

**II**

Sredstva utvrđena u Programu iz tačke I ove odluke raspoređivat će se prema kriterijima za raspodjelu sredstava po tekućim transferima utvrđenim za svaki program posebno.

**III**

Za svaki izdatak iz tekućeg transfera, federalna ministrica obrazovanja i nauke donosi odluku na način kako je to propisano u tački I ove odluke.

**IV**

Federalno ministarstvo obrazovanja i nauke će podnositi izvještaje o utrošenim sredstvima Federalnom ministarstvu finansija, u skladu sa zakonom.

**V**

Ova odluka stupa na snagu narednog dana od dana objavljivanja u „Službenim novinama Federacije BiH''.

Broj: 284/2018
Sarajevo, 21.3. 2018. godine

|  |
| --- |
| **P R E M I J E R** **Fadil Novalić, s.r.** |